open-index/open-wikipedia-markdown huggingface dataset:
Google Search

**Google Search** òf simplemente **Google**, ta un mashin di buska dokumentonan riba *[[Red Informatica Social|World Wide Web]]*, operá pa Google LLC. El a wòrdu lansá públikamente na 1997, i ku tempu a bira e mashin di buska mas popular na mundu. Google Search ta permití usuarionan pa buska informashon riba wèp dor di palabranan klave òf frasenan, i e sistema ta usa algoritmo sofistiká pa analisá i ranka wèpsait basá riba relevansia i kalidat di kontenido.

Entrante di 2025, Google Search ta akapará mas ku 90% di e merkado mundial di mashin di bùska, i ta konta komo e wèpsait mas bishitá den mundu.

## Historia
E nòmber "google" ta un forma korumpí di e término matemátiko “googol,” ku ta referí na un 1 siguí pa shen sero (10^100). E mashin di buska a wòrdu desaroyá pa dos studiante di PhD na Universidat Stanford, Larry Page i Sergey Brin. Nan investigashon a durá dos aña, den kua nan a diseñá un método innovadó pa haña i organisá informashon riba internet.

E nòmber final “Google” a nase di un eror di ortografia di Sean Anderson, un studiante i ko-kreadó di e idea, ku den un diskushon a skirbi "googol" komo "google". Page i Brin a keda ku e nòmber akí, i esaki a bira un marka mundialmente rekonosí.

Ku tempu, Google a introdusí vershonnan lokal pa hopi idioma. Na 2002, un vershon hulandes a bira disponibel, pero te awor no tin un vershon ofisial pa papiamentu.

## Inovashon i funshonabilidat
Aparte di buska standard, Google a lansa funshonnan adishonal ku a kambia e manera ku usuarionan ta haña informashon:
* Google Images (2001) pa buska imagen.
* Google News (2002) pa notisia aktualisá.
* Google Scholar pa artíkulo i publikashonnan siéntifiko.
* Voice Search i Google Assistant pa buska via bos.

## Impacto global i lokal
E palabra “google” a drenta varios idioma mundial komo un verbo pa indiká "buska riba internet". Den papiamentu tambe por tende “mi a google’é”, ku ta indiká ku e palabra ta wòrdu usá pa buska informashon online sin importá kua mashin di buska.

E popularidat mundial di Google a kambia e manera kon hende den Karibe Hulandes tambe ta buska informashon, studia, i traha investigashon.

Integrashon di inteligensia artifisial pa ofresé resultadonan personalisá i mas presís.
Chisinau

**Chisinau** ([kiʃi’nəʊ̯]; rumano: Chișinău; ruso: Кишинёв) ta e kapital i di leu e siudat mas grandi di Moldavia. E siudat ta sirbi komo sentro polítiko, kultural i ekonómiko di e pais.

## Geografia i demografia
Chișinău ta situá den sentro di Moldavia, na e oria i vaye di riu Bik (Bîc). E lokalisashon a kontribuí na su desaroyo komo un punto di komunikashon i komersio.

Segun estimashon di 2012, Chisinau tabatin un poblashon di 667.600, pero segun e senso mas resien di 2014, e sifra a baha pa 532.513 habitante. Atministrativamente, Chisinau ta un munisipio ku título di siudat, i tambe e kapital di e unidat atministrativo-teritorial moldavo di e mesun nòmber. E munisipio ta inkluí varios komunidat perifériko i supurbano, ku huntu ta konta ku un poblashon di mas ku un mion habitante.

## Historia
E siudat a wòrdu menshoná pa e promé biaha den dokumento di 1436. Den siglo XVII i XVIII Chisinau a kresé komo siudat merkantil bou di Imperio Otomano. Despues di e aneksashon di Bessarabia pa Imperio ruso den 1812, e siudat a bira un sentro di gobernashon i a kuminsá desaroyá un plan urbano moderno.

Durante Guera Mundial II, Chisinau a sufri bastante daño dor di bombardeo i okupashon. Despues di guera, el a ekspandé rapido ku bario moderno i edifisio soviétiko. Despues di independensia di Moldavia na 1991, Chisinau a sigui funshoná komo kapital nashonal.

## Kultura i enseñansa
Chisinau tin hopi institushon edukativo inkluso Universidat di Estado di Moldavia, Akademia di Siensia di Moldavia i diferente skol di arte i teknologia. E siudat ta konosí pa su teatro (entre nan  Teatro Nashonal “Mihai Eminescu”) i museonan manera Museo Nashonal di Historia di Moldavia i Museo Nashonal di Arte. Chisinau tambe ta un sentro musikal, ku orkesta sinfóniko i festival di músika klásiko i folklóriko.

## Ekonomia i transporte
Chisinau ta e motor ekonómiko di Moldavia. E tin industria di kuminda i bebida, produshon di biña, makinaria chikitu i tekstilero. Komersio, servisio finansiero i turismo urbano tambe ta importante.

E siudat tin un sistema grandi di outobus, trolleybus i minibus. Aeropuerto Internashonal di Chisinau ta e entrada aéreo prinsipal di e pais, ku konekshonnan pa siudatnan grandi den Oropa i Asia.
Pedofilia

**Pedofilia** ta un condicion psikiatrico den cua un adulto of adolescente mayo ta experencia un atraccion sexual exclusivo pa muchanan preadolescente. Mucha muhe tipico ta cuminsa puberteit rond di edad di dies pa diesun aña, y mucha homber rond di e edad di diesun pa diesdos aña, pero criterionan pa cu diagnostico psikiatrico ta extende e limite di preadolescente te na adad di diestres aña. Individuo cu e condicion aki ta referi na nan como pedofil.

Pedofilia ta wordo clasifica como un parafilia. Sistemanan diagnostico, esaki ta inclui e DSM-5 y ICD-11, ta distingui entre "pedofilia" y "trastorno di pedofilia".
Rapòrt di Tráfikashon di Persona

E **Rapòrt di Tráfikashon di Persona** (*Trafficking in Persons Report*, *TIP Report*) ta un publikashon anual emití for di 2001 dor di e ofisina di e Departamentu di Estado di Merka responsabel pa vigilá i kombatí trafikashon di hende. E ta evaluá gobièrnunan rònt mundu a base di nan esfuerso pa rekonosé i kombati trafikashon di hende.

## Klasifikashon
E rapòrt ta klasifika paisnan den rango segun nan nivel di kumplimentu ku e normanan stipulá pa e Lei di Protekshon di Viktimanan di Trafikashon i Violensia (*Victims of Trafficking and Violence Protection Act*, TVPA) di 2000. E kategorianan ta inkluí: 

* Rango 1: Paisnan kende nan gobièrnunan ta kumpli kompletamente ku e normanan mínimo di TVPA.
* Rango 2: Paisnan kende nan gobièrnunan no ta kumpli kompletamente ku tur e normanan mínimo di TVPA pero ta hasiendo esfuersonan signifikante pa logra esaki.
* Lista di vigilansia di rango 2: Paisnan kende nan gobièrnunan no ta kumpli kompletamente ku e normanan mínimo di TVPA pero ta hasiendo esfuersonan signifikante pa hasi esaki, i kaminda un òf mas di e siguiente kondishonnan ta apliká:
** E kantidat di víktimanan pa ku formanan severo di trafikashon ta hopi haltu òf ku un oumento signifikante.
** Tin un falta di evidensia di esfuersonan kresiente pa kombatí trafikashon kompará ku e aña promé.
** E indikashon di e pais ta dependé di kompromisonan pa tuma pasonan adishonal den futuro.
* Rango 3: Paisnan kende nan gobièrnu no ta kumpli ku e normanan mínimo di TVPA i no ta ehekutá esfuersonan signifikante pa kumpli esaki.

Ademas di e sistema di klasifikashon, e rapòrt de bes en kuando ta inkluí kasonan spesial. Esakinan ta kubri situashonnan kaminda informashon konfiabel ta difísil pa optené, manera Yemen, kaminda konflikto i krísisnan humanitario ta kompliká reportahe, òf Sint Maarten, kaminda e impakto di Orkan Irma a stroba esfuersonan di vigilansia.
Traficacion di hende na Aruba

**Na Aruba, traficacion di hende** den tur su formanan ta un delito conforme e Codigo Penal di Aruba. Na 2020 a lanta un Centro di Coordinacion pa Traficacion di Hende y Contrabanda di Migrante Aruba (CMMA), un entidad di gobierno cu e meta pa informa, educa y asisti den e combatimento di traficacion di hende y contrabanda di hende. Como punto di contacto CMMA ta dispone di un liña di telefon dedica na situacionnan di traficacion y contrabanda di hende, caminda hende por yama pa mas informacion y notifica autoridadnan di actividadnan sospechoso. CMMA ta bou guia di e Coordinador Nacional di Traficacion di Hende y Contrabanda di Migrante (LCMM), Jeannette Richardson-Baars, kende alabes ta director di CMMA. CMMA a start su campaña di conscientisacion na 2021 y a produci dos pelicula educativo: “Otro Banda di Lama” y “Otro Banda di e Cam”. U.S. State Department a raporta cu na 2024 Aruba a mantene su cumplimento cu proteccion legal contra traficacion di hende na nivel 2.

Aruba tin su propio fecha nacional pa conscientisa comunidad Arubano riba traficacion di hende, cu ta 18 di october.
Jeannette Richardson-Baars

**Jeanette H.J. Richardson-Baars** ta un oficial superior di Cuerpo Policial Arubano (KPA). E ta Coordinador Nacional di Aruba pa Traficacion di Hende y Contrabanda di Migrante, hefe di Centro di Coordinacion pa Traficacion y Contrabanda di Hende (CMMA) y director di Academia Policial E.J. (Watty) Vos, situa na Lago Heights. 

## Bida y carera
Jeannette Baars a nace na Hulanda. El a studia na Academia di Polis na Amersfoort y na 2000 el a optene un master den ciencia politico na Vrije Universiteit Amsterdam. Mas recien na 2015, el a completa un otro master den ley penal na Universidad di Aruba.

Na inicio di su carera el a traha pa Regio Haaglanden y a wordo asigna na Schilderswijk na Den Haag. Richardson-Baars tabata traha pa e departamento di recherche di e Polis Regional Haaglanden, manera e ta wordo yama awor, y tabata tambe un comandante di seccion di unidad mobil (ME).

Despues di a muda pa Aruba el a bay traha pa Cuerpo Policial Arubano, unda na 1995 el a huramentá como inspector di polis. Despues cu un taskforce, "Aruba TIP Taskforce", a lanta pa investiga traficacion y contrabanda di hende, el a wordo apunta como Coordinador Nacional na 2008. Den e capacidad aki, el ta sirbi como asesor principal riba prevencion y combatimento di traficacion di hende. Apesar di falta di presupuesto, Richardson-Baars a mustra creatividad pa logra comunica cu victimanan y comunidad. El a crea posternan informativo na Papiamento y Hulandes pa local y turista, y el a boga cerca gobierno Hulandes pa logra un memorandum nacional pa proteha victimanan di traficacion. Na 2016, a implementa un Centro di Coordinacion di Traficacion di Hende (Coördinatiecentrum Mensenhandel Mensensmokkel Aruba, CMMA), cu bou di su direccion ta enfoca primordialmente riba dunamento di informacion y entrenamento pa partnernan riba e isla. 

Desde 2011, Richardson-Baars ta fungi tambe como director di Academia Policial E.J. (Watty) Vos, un division di KPA cu ta encarga cu formacion y entrenamento di polisnan na Aruba.

Richardson-Baars ta casa cu Dolfi Richardson, kende tambe tin un carera profesional den KPA, entre otro como hefe di recherche, comisario di polis, y actualmente como director di e Centro Nacional pa Contraterorismo, Seguridad y Interpol (National Central Bureau for Counterterrorism, Security & INTERPOL, NCTVI).

## Honor
Den 2012, Richardson-Baars a wordo honra pa Departamento di Estado di Merca den su Rapport anual di Traficacion di Hende. El a ricibi un premio prestigioso destina pa concientisa riba sclavitud moderno. Pa e momento ey, e premio tabata otorga solamente na 110 persona rond mundo.
Supi

**Supi** of **Azufro** (*Pereskia guamacho*) ta un especie di mata cu ta pertenece na famia Cactaceae. Otro for di mayoria di cadushi ta cu e tin blachi bon desaroya y ta parce mas bien un palo tradicional.

## Nomber
E prome descripcion di e especie a wordo publica pa e botanico frances F.A.C. Weber (1830-1903) den *Dictionnaire d’Horticulture* na 1898. Na 2012, Joël Lodé a propone reclasificacion y  a inclui e especie den e genero Leuenbergeria. Un otro sinonimo cientifico cu a wordo uza ta *Rhodocactus guamacho*.

Den cultura popular, e mata a surgi cu e apelativo “guamachito” den e cantica famoso *Caballo viejo*, compone y canta pa Simón Díaz, cu ta parti esencial di e repertorio di "musica llanera" di Venezuela.

## Distribucion y habitat

E especie ta nativo di America tropical, extendiendo for di Mexico te na Colombia, Venezuela y tambe e Islanan ABC (Aruba, Boneiro y Corsou).

E ta prefera zonanan arido y semiarido, cu suelo di calki, for di nivel di lama te na mas o menos 1000 m di altitud, y algun biaha te cu 1800 m.

Den Venezuela, gran parti di e distribucion no ta den area proteha, pero subpoblacionnan importante por wordo haya den:
- Parke Nacional Cerro Saroche (estado Lara)
- Monumento Natural Cerro Santa Ana (Peninsula di Paraguaná, estado Falcón).

## Descripcion
E ta un palo di cadushi cu por yega te cu 8 meter di haltura, cu un troncon maron y un corona rondo cu por midi te cu 3 meter di diameter. E mata tin un desaroyo lento. Su blachinan ta simpel, alterna y suculento. Su flor ta habri durante dia (anthesis diurno), ta hopi abundante y di color geel briyante. E fruta ta globoso, di color berde cu ta bira geel ora e madura. E ta comibel y ya contene hopi simia pretu chikito.

## Mira tambe
* Matanan protehi na Aruba
Agave rutteniae

***Agave rutteniae*** ta un especie di mata suculento, cu ta pertenece na famia Asparagaceae. Hunto cu ''Agave arubensis'', e ta un di e dos especie di agave nativo exclusivamente na Aruba.

## Distribucion y habitat
*A. rutteniae* ta endemico na Aruba. E ta crece den mondi seco, principalmente den luganan cu hopi calichi. E especie ta conoci pa su resistencia grandi contra secura.

## Taxonomia
E especie a wordo describi pa prome biaha na 1936 pa Pieter Wagenaar Hummelinck. Ya den 1930, durante un expedicion pa Caribe Hulandes bou di direccion di e geologo hulandes prof. Louis M.R. Rutten, el a colecta varios muestra di pita. Den *Catalogue of Life* no tin mencion di ningun subespecie di *A. rutteniae*.

## Descripcion
E mata ta di tamaño mediano y ta forma un rozet cu blachinan relativamente largo, hanchura modera, cu kiel y di color berde-gris cla.

## Conservacion
Tin indicacion cu e populacion ta cerca di extincion. Desde 2017, *A. rutteniae* ta proteha via un decreto nacional y ta figura riba e lista di mata di Aruba cu ta core peliger di extincion. Violacion di ley por resulta den multa grandi o tempo di prizon.

## Mira tambe
* Matanan protehi na Aruba
Trekinchi

**Trekinchi** ta un tipo di tram industrial cu locomotiva y dos garoshi chikito, cu den fin di siglo diesnuebe tabata sirbi pa transporta mineral di oro y materialnan pisa na Aruba. E ta considera generalmente como e prome vehiculo motorisa cu a opera riba e isla, y a marca un paso importante den e historia di industrialisacion di Aruba.

Contrario na un tren of tram, e trekinchi no tabata core riba rails, sino riba wielnan hancho traha di heru, cu tabata duna mas stabilidad riba terenonan iregular.

## Historia
E aparicion di e trekinchi tabata liga cu e crecemento di e industria di oro na Aruba. Oro a wordo descubri den Rooi Fluit na 1824, y despues di hopi intento, compania Aruba Island Gold Mining Company Ltd. (funda na London) a inicia mineria na escala grandi na Bushiribana y transporte di mineral pa e haf di Oranjestad. Na 1899, e compania Aruba Gold Concession Ltd. a tuma over, y den e mesun aña a traha e smelter di Balashi, un di e instalacionnan mas moderno di su tipo den Caribe Hulandes.

Riba conseho di e ingenieronan ingles di Aruba Gold Concession Ltd., Jennings y Hopkins, e area di mineria di Miralamar, un di esnan mas productivo riba e isla, a keda desaroya mas aleu. Pa transporta e barancanan cu tabatin mineral di oro for di e seronan pa e smelter di Balashi, un locomotor cu garoshinan su tras a wordo introduci. E mashin akí tabata opera riba vapor y e inglesnan tabata yam'e *traction engine*, cua nomber a bira corumpi den Papiamento como “trekinchi”. 

E trekinchi tabata core riba un caminda special construi, cu tabata pasa for di Jamanota, via Bringamosa y Rooi Frances, te na e planta di Balashi. E tabata transporta mineral di oro y materialnan pisa entre Oranjestad, Calabas, Bushiribana, Miralamar y Balashi. Su velocidad maximo tabata mas o menos 5 kilometer pa ora. Riba e trayecto largo y dificil pa Balashi y bek, e trekinchi  hopi biaha tabata keda pega den lodo. Un di e luganan caminda esey a sucede mas cu un biaha ta conoci for di e tempu ey como ‘Marawiel’, e luga caminda e wiel ta pega.

E empresa no a logra ganashi grandi y a termina su operacion den 1908. Posteriormente, e compania local Aruba Goud Maatschappij a tuma over e concesion, hunto cu material y instalacionnan, pero e industria a para definitivamente rond 1916 durante Prome Guera Mundial.

## Mira tambe
* Bushiribana
* Balashi
Lista di studiante, empleado of dirigente di Universidad di Aruba

Aki ta sigui un lista alfabetico di personanan conoci cu ta(bata) studia of traha na Universidad di Aruba. E lista aki ta inclui solamente personanan ku tin un propio articulo riba Wikipedia na Papiamento.

## (Ex-)studiante
* Wendrick Cicilia
* Ricardo Croes
* Jeannette Richardson-Baars
* Ryçond Santos do Nascimento
* Rocco Tjon
* Edgard Vrolijk

## (Ex-)empleado/miembro di staf
* Luc Alofs
* Lydia Emerencia
* Rosabelle Illes
* Maureen Luidens
* Wim Rutgers
* Ryçond Santos do Nascimento
* Milly Schwengle
* Glenn Thodé
* Geoffrey Wever

## (Ex)-miembro di Hunta di Curator
* Jane Semeleer
Aprel

**Aprel** (Latin: *Aprilis*) ta e di kuater luna di aña den e kalènder gregoriano i un di e kuater luna ku tin 30 dia. Den hemisferio nort, aprel ta wòrdu asosiá ku e temporada di lente, ora ku mata ta floria i temperatura ta subi; den hemisferio sur, e ta e ekivalente di òktober, ku ta den temporada di herfst. 

E signonan di zodiak pa luna di aprel ta Aries (te ku 19 di aprel) y Touro (for di 20 di aprel).

## Nòmber
E orígen eksakto di e palabra "aprel" no ta konosí. Probablemente e nòmber ta bini di e verbo Latin *aperire*, ku ta nifiká “habri”, referiendo na e momentu ora mata i flornan ta floresé den temporada di lènte. Un otro teoria ta sostené ku e nòmber ta derivá di un palabra ku ta nifiká "di dos", òf for di un nòmber di kariño di e dios mitológiko griego, Apollo.
 
## Suceso i selebrashon
* 1 di aprel - tradishonalmente selebrá komo dia di chiste (Hulandes: 1 aprilmop, Ingles: *April Fool's Day*), kaminda hende ta hasi broma pa otronan kai aden. 
* Bièrnèsantu - djabièrnè promé ku Pasku di Resurekshon of Pasku Grandi.
* Pasku di Resurekshon - den hopi aña e selebrashon kristian di resurekshon di Hesus ta kai den aprel (a base di e kalènder lunar).
* 20 di aprel - konmemorashon di e Matansa di aprel.
* 22 di aprel – Dia di Tera, un dia internashonal pa promové konsenshi riba medio ambiente.
* 27 di aprel – Dia di Rei den Reino Hulandes, selebrá riba e fecha natal di rei Willem-Alexander.
* 30 di aprel – te aña 2014 tabatin Dia di la Reina (*Koninginnedag*) den Reino Hulandes, selebrá pa reina Juliana i despues pa reina Beatrix.
* 30 di aprel - Dia di Rincon, un dia pa selebrá kultura, tradishon i historia di Rincon, Boneiru.
Piedra di mula

Un **piedra di mula**, tambe conoci como **pie di mula**, ta un artifacto indjan ancestral, fundamental den tradicion culinario y cultural di Aruba. E ta forma parte di un sistema di mulamento manual cu ta encera un base grandi (pie di mula) y un piedra chikito di man (manga òf mano) cu ta funciona manera pistil. E ta un di e herencianan material mas reconoci for di epoca Caquetio. 

## Historia
E piedra di mula ta relaciona cu e tradicion milenario di "metate y mano", presente den hopi cultura indigena di continente di America. E ta bini den varios tamaño y forma (e.o. circular, rectangular of cu curva), dependiendo di region. 

Na Aruba, e Caquetionan tabata yama e herment aki *Qudi*. Su historia ta keda liga cu e transicion for di bida nomado pa bida sedentario y agrario. Tradicionalmente, e piedra di mula tabata pasa di generacion pa generacion, normalmente di un tanta of ruman muhe mas grandi, kende tabata fungi como matriarca. E no tabata solamente un herment di trabou, sino un simbolo cu tabata representa continuidad di bida, morto, y renobacion.

Cu introduccion di maishi, yuca, bonchi y otro cultivonan, e piedra di mula a bira un herment vital pa sobrevivencia y pa preservacion di identidad cultural Arubiano.

## Descripcion
Un piedra di mula ta tipicamente traha di granit of otro baranca fuerte cu ta parti di e batolito natural di Aruba. E ta midi aproximadamente 40 x 25 cm y tin un forma rectangular of oval, cu bordenan rondo. E base grandi tin un superficie plat abou y un depresion suave of bol ariba, cu ta permiti e maishi of simia wordo mula. E manga ta un piedra mas chikito, forma manera un pan of baranca rondo, cu ta pas perfectamente den e depresion di e base.

## Uzo
Mescos cu e piedra di mula den otro culturanan, su uzo tabata amplio y multifuncional. E funcion principal di un piedra di mula ta mula y polish material organico. Hunto cu e manga e tabata wordo uza, mas tanto door di hende muhe, pa:
* mula maishi - pa hariña pa traha, entre otro, pan bati y arepa.
* prepara simia y berdura - pa pone den sopi y otro cuminda.
* trata material natural - manera klei, yerba pa traha pocion, cabuya pa fibra, weso di pisca, òf saca color di mineral y mata.

Ora e piedra di mula tabata gasta of kibra, esaki tabata wordo derá komo si e tabata parti di famia, manera un relikia cu no ta perde su valor. Den cushina tradicional tin ademas di piedra di mula y manga otro articulonan manera „lele di jambo”, casuela, poron, tinashi y piedra di stila.
Agave

***Agave*** (cuco di indjan, kuko di indjan, pita of cucuisa) ta un genero di mata suculento, nativo di continente America, incluso e region Caribe. 

En general, tin poco consenso riba cua matanan exactamente ta pertenece na e genero aki, of den cua famia nan ta keda. E sistema APG II (2003) ta ofrece e posibilidad pa clasifica nan den e famia Agavaceae of Asparagaceae. Den e sistema APG III (2009) e genero a wordo coloca den e subfamia Agavoideae di famia Asparagaceae.

E genero a cuminsa diversifica rond di 12 miyon aña pasa, loke a resulta den mas cu 300 especie mundialmente. Mayoria ta nativo di e regionnan seco di Mexico. 

## Nomber
E genero agave (for di griego αγαυή, “noble” of “admirabel”) tin hopi nomber comun: pita, cabuya, penca, fique, maguey of mezcal (Mexico). Den Papiamento, nombernan manera cuco di indjan of kuko di indjan, pita y cucuisa ta referi tanto na e genero como na cierto especie presente na islanan ABC. Generalmente ta uza e nomber 'pita' pa e sortonan grandi y 'kuko di indjan' pa esnan mas chikito.

## Descripcion
Agave tin blachi diki y carnoso cu ta acumula humedad, hopi biaha cu spina na banda y cu ta caba den un punta skerpi. E ta crece relativamente lento, generalmente ta tarda 8-10 aña pa yega madurez. E ta floria solamente despues di hopi aña. Na momento di floria, un stengel hopi largo (relativo na e mata) ta sali for di e rozet di blachi y na su punta ta habri un gran cantidad di flor chikito. Despues di florece, conopi di pari ta desaroya den e axilnan di e stengel di flor. E ta reproduci principalmente vegetativamente via cortamento di rais. Mayoria di e especie di agave ta monocarpico: nan ta floria solamente un biaha den nan bida y despues nan ta muri.

Algun especie ta keda basta chikito, pero e especienan mas grandi, cu ta inclui e especie conoci *A. americana*, por crece varios meter halto y hancho. E especie aki a wordo introduci na Europa meymey di siglo 16 y awor ta wordo haya den henter region di Lama Mediteraneo. Un especie cu ta crece chikito ta *A. parviflora*.

## Uzo
Agave ta un fuente importante di fibra y materia prima pa cuminda of bebida. Entre su uzonan mas conoci ta:
* fibra di blachi, uza den hilo pa paña, hamaca y empaketa;
* siroop di agave;
* bebida fermenta manera aguamiel y "pulque" (bebida nacional di Mexico); 
* bebida alcoholico manera mezcal, tequila y likeur di cucui.

## Caribe Hulandes
Riba e islanan Aruba, Boneiro, Corsou, Saba, Sint Eustatius, y Sint Maarten tin diferente especie di agave, tanto nativo como naturalisa. Historicamente nan a sirbi pa produccion di fibra (pa cuerde, cabuya y hamaca), como mata ornamental, y como parti permanente di e paisahe arido. Ademas e steel di blachi *A. vivipara* tabata wordo corta, tosta y comi. Riba e islanan ABC hopi especie ta forma parti di e vegetacion natural, mientras cu riba e islanan SSS nan ta mas bien introduci pa decoracion. Esunnan mas comun ta:
Lázaro Bejarano

**Lázaro Bejarano** (☆ 1501 na Sevilla - † 1575 na Sevilla) tabata un poeta, erasmista, polémiko i gobernador spaño di e promé époka di kolonisashon di e islanan ABC, referí komo *Kòrsou Spaño*. El a sirbi komo e di dos gobernador despues di Juan de Ampués. Bejarano tabata konosí komo *Señor de Curazao*.

## Biografia
Lázaro Bejarano a nasé na Sevilla na 1501 i probablemente a biaha pa Mundu Nobo rònt 1520. El a kasa ku Maria Beatrix, yu muhé di Juan de Ampués, gobernador di e islanan. Despues di morto di su suegro na 1533, e pareha a biba un temporada na Sevilla promé ku nan a bolbe pa e área karibeño, kaminda Bejarano a tuma over e enkomienda ku su suegro tabatin na Kòrsou. 

E i su kasá a traha un kas di piedra na Santa Barbara, y despues, na 1542, un misa di piedra ku un dak di palo patras di nan kas. Despues di e morto di nan úniko yu na 1540, e pareha a regresá Hispañola, kaminda Bejarano a regla su herensia i a nombra dos agente ofisialmente pa Kòrsou i Aruba.

### Poeta
Lázaro Bejarano tabata un poeta satíriko i un di e promé outornan literario ku a biba riba e islanan antiano. Na e mesun tempu, e tabata kompartí un interes den humanismo kristiano inspirá pa Erasmo di Rotterdam. 

Den su obra *Diálogo apologético* (1552), el a defendé e derechonan di e indjannan den sistema di hustisia i gobernashon kolonial. Su estilo tabata krítiko i humanista, y esaki a yega na e punto ku el a wòrdu persigui pa e Inkisishon spaño na Santo Domingo na 1558, pa sátira dirigí kontra e klero i kontra Alonso de Maldonado, presidente di e Korte Supremo di Santo Domingo. 

Un parti importante di su obra a wordo destruí riba òrden di e tribunal eklesiástiko di e Inkisishon spaño, pasobra e tabata konsiderá kontrario na e bon kustumber i moralidat di e ‘Hispanidad’.

A pesar di esaki, Bejarano a sigui skirbi poesia durante henter su bida i a fayesé na 1575 den su siudat natal Sevilla. Ta asumí ku e derecho di enkomienda a kaduká ku su morto, di manera ku e islanan, por lo menos den teoria, a kai bek bou di kontrol di e korona spaño i bou di atministrashon di Oudiensia di Santo Domingo. 

## Historiografia
E figura di Lázaro Bejarano ta keda parsialmente misterioso, pasobra hopi di su dokumentonan original a wordo destruí. Historiadónan moderno, entre nan Luc Alofs i Cola Debrot, a referí na dje komo un símbolo di e tenshon entre pensamiento humanista i ortodoksia kolonial den siglo XVI.

Cola Debrot a usa su bida komo inspirashon pa su novela *De Vervolgden* (1981), kaminda Bejarano ta figurá komo un humanista perseguí pa su idea di libertat i hustisia.

## Literatura
* Celsa Carmen Garcia Valdes, ''Poesia satirica y burlesca en Hispanoamerica colonial''
* Luc Alofs (2018),  ''Koloniale Mythen en Benedenwindse Feiten Curaçao, Aruba en Bonaire in inheems Atlantisch perspectief'', ca. 1499-1636
* Carlos Felice Cardot (1973), Curazao Hispanico
* Cola Debrot (1981), *De Vervolgden*, Amsterdam: Querido.
* Johan Hartog (1961), ''Curaçao - Deel I (tot 1816)'', Oranjestad: De Wit.
Gobernador di Kòrsou

**Gobernador di Kòrsou** ta e representante di e hefe di estado di Reino Hulandes na Kòrsou, segun stipulashon den Konstitushon di Kòrsou (*Staatsregeling van Curaçao*). E posishon aki a wòrdu instituí dia 10 di òktober 2010 ora ku Kòrsou a atkirí su status komo pais outónomo den Reino Hulandes. 

E monarka hulandes ta nombra e gobernador pa un término di seis aña, ku por wòrdu prolongá te maksimalmente diesdos aña.

## Fakultat i responsabilidat
E gobernador tin dos ròl prinsipal:
# Representante di e interesnan general di Reino Hulandes, i
# Kabes di gobièrnu di Kòrsou.

E Gobernador ta representa e gobièrnu di Reino. Komo organo di Reino e ta kuida interes general di Reino, e ta enkarga ku implementashon di leinan ku ta conta pa henter Reino (Leinan di Reino, *rijkswet*), dekretonan real atministrativo i tratadonan internashonal y e ta ehersé vigilansia riba kumplimentu di esakinan. Siudadanonan ta haña nan ta trata den e kuadro aki prinsipalmente ku e implementashon di e Lei di Pasport dor di e gobernador (otorgamento di dokumentonan di viahe i visa) i e implementashon di e Lei di Reino riba nashonalidat hulandes (naturalisashon i opshon).

Komo representante di e monarka, e gobernador ta simbolisá kontinuidat den Reino i ta garantisá ku e relashon entre Kòrsou i Hulanda ta basá riba respeto mutuo i outonomia.
Komo kabes di e gobièrnu lokal, e gobernador ta inviolabel polítikamente; esaki ta nifiká ku e mes no por wòrdu tené polítikamente responsabel.

E poder ehekutivo ta ehersé na nòmber di e gobernador, pero e ministernan ta polítikamente responsabel na Parlamento di Kòrsou. E gobernador mes no ta forma parti di e gabinete i no tin ningun responsabilidat polítiko direkto.

Durante formashon di gabinete, e gobernador ta hunga un ròl esensial den e nombramento di un formadó (ofisialmente enkargá pa forma un gabinete). E proseso aki por kousa tenshon polítiko, manera a susedé na 2012, ora ku gobernador Frits Goedgedrag, kontra deseo di e ministernan saliente pero riba petishon di mayoria di parlamento, a nombra un formadó pa forma un gabinete interino.

## Nombramentu i asistensia institushonal
E gobernador ta wòrdu nombrá pa medio di dekreto real, firmá pa e monarka di Reino Hulandes, riba rekomendashon di Minister pa Relashonnan di Reino. E gobernador ta wòrdu asistí den su kargo dor di su sekretariado, e Gabinete di Gobernador, i ta wòrdu asesorá pa Konseho Konsultativo di Kòrsou, ku ta konsistí di minimo sinku miembro nombrá pa gobernador.

## Lista di gobernador

## Lista di gobernador interino
Un òf mas gobernador interino por wòrdu nombrá pa medio di dekreto real pa remplasá e gobernador den kaso di malesa, ousensia, òf despues di retiro òf fayesementu. Nombramentunan ta:
* 10 di òktober 2010 – Adèle van der Pluijm-Vrede
* Yüni 2013 – Nolda Römer-Kenepa
* Yüni 2019 – Michèle Russel-Capriles
* 1 di desèmber 2025 - Ruthsella Jansen

## Mira tambe
* Gobernador
* Gobernador di Antias Hulandes (1634-1954)
* Gobernador di Antias Hulandes (1954-2010)
* Gobernador di Aruba
* Gobernador di Sint Maarten

## Link eksterno
* Wèpsait ofisial di Gobernador di Kòrsou
Oscar Wyatt

**Oscar Sherman Wyatt Jr.** (☆ 11 di juli 1924 na Beaumont, Texas – †8 di october 2025 na Houston) tabata un empresario Mericano y fundado di The Coastal Corporation. E tabata conoci pa su papel den e industria petrolero internacional y pa su relacion cu Aruba ora cu su compania a reactiva e refineria na San Nicolas na 1991 bou di e nomber di Coastal Aruba Refining Company.

## Biografia
Oscar Wyatt a nace den un famia humilde na Beaumont, Texas. Na edad di solamente 16 aña el a haya su licencia pa bula avion. El a studia ingenieria mecanico na Texas A&M University, pero a bandoná su estudio temporalmente pa drenta servício militar durante Segunda Guera Mundial. Na edad di 21 aña, el a keda condecora como piloto di combate. Despues di guera, el a completa su estudio den preparacion pa un carera den industria petrolero. 

Na 1950, Wyatt a cuminsa su propio negoshi den sector energetico. Cu un fiansa di USD 800 riba su auto, el a lanta un compania chikito yama Hardly Able Oil Company, cu despues a desaroya den Coastal Oil & Gas Company, mas laat conoci como The Coastal Corporation. Bou di su liderato y vision, Coastal a crece bira un di e companianan di energia mas importante di Merca, cu operacionnan den petroleo, gas natural, transporte y refinamento.

Na fin di e añanan 1980, despues di e ciere di e refineria di Lago na 1985, Wyatt — via Coastal Corporation — a mustra interes pa reactiva e planta na San Nicolas. Den e deliberacionnan durante Gabinete Oduber I a yega na un acuerdo final, cu a resulta den reapertura oficial di e refineria na 1991, awor bou di e nomber "Coastal Aruba Refining Company". 

Na 1997, Oscar Wyatt a retira como presidente di The Coastal Corporation, pero el a keda sirbi como presidente ehecutivo te na januari 2001, ora cu e compania a wordo bendi cu El Paso Natural Gas Corporation. Bou di e compania aki e operacion di refineria na Aruba a continua te 2004, ora el a pasa over pa Valero Energy Corporation.

Den 2007, Oscar Wyatt a wordo acusa di a haci pagonan ilicito pa Irak bou di e programa di Oil-for-Food di Nacionnan Uni. Den un corte federal na Manhattan el a admití cu su compania a manda pagonan ilegal durante e sancionnan internacional contra Irak. El a wordo condena na un castigo di prizon di un aña, cual el a cumpli cune na 2008.

Oscar Sherman Wyatt Jr. a fayece dia 8 di òktober 2025 na Houston, na edad di 101 aña. E tabata casa y tata di cuater yiu. Su yiu homber Oscar (Trey) Wyatt III, a muda pa Aruba durante e periodo di Coastal Aruba y a casa cu e politico Arubano, Mervin Wyatt-Ras.

Na 2013, como muestra di gratitud pa su aporte na e refineria, a renombra Theaterstraat, e caya cu ta core paralelo cu e muraya di refineria te cu Zeewijk, den su honor *Caya Oscar Wyatt Jr.*
Eksentrisidat (astronomia)

**Eksentrisidat** di un opheto selestial ta un variabel ku ta indiká e grado ku un órbita ta desviá for di un sirkulo.

Eksentrisidat e por wòrdu kalkulá pa vários tipo di órbita: sirkular, elíptiko, parabóliko i hiperbóliko. E balor di e ta determiná e tipo di órbita:

* pa un órbita sirkular: e = 0;
* órbita eliptiko: 0 ;
* órbita parabóliko: e = 1;
* i un órbita hiperbóliko: e > 1.

Por ehèmpel, e órbita di Tera tin un eksentrisidat di 0.0167. Pa komparashon, e eksentrisidat di Merkurio ta 0.2056, i esun di Luna ta 0.0554.
Gravedat

**Gravedat** ta un forso atraktivo ku ta ehersé un of mas kurpa riba otro. Gravedat ta un di e kuater forsanan fundamental di naturalesa. E forsa aki ta hopi chikitu kompará ku e otro forsanan na eskala atómiko, pero ta esun mas komun na distansianan makroskópiko: e peso di un kurpa ta proporshonal na su masa.

Riba uuin eskala astronómiko, gravedat ta e forsa dominante. E ta determiná e moveshon entre kurpanan selestial, manera entre Tera i Luna, Solo i planetanan, tambe entre galaksia (konstelashon di strea). E mesun forsa aki ta splika e fenomenonan manera e kaida di un apel.

## Lei di gravedat

E lei di gravedat di Newton ta proveé un ekspreshon pa e forsa di gravedat entre dos masa puntual, pero tambe entre dos kurpa bòl simétriko:

: F_g = G \cdot \frac{m \cdot M}{r^2}
Na unda
* F_g e gravedat entre dos opheto den newton
* m e masa di e promé opheto den kilogram
* M e masa di e di dos opheto den kilogram
* r e distansia entre e sentro di masa di e ophetonan den meter
* G e konstante di gravedat = (6,67428 ± 0,00067) × 10−11 Nm2 kg−2
Coastal Aruba Refining Company

**Coastal Aruba Refining Company**, miho conoci como **Coastal**, tabata un refineria petrolero na San Nicolas, Aruba, cu a opera entre 1991 y principio di aña 2001. Coastal Aruba tabata un compania subsidiario di The Coastal Corporation di Houston, Merca. E compleho di refineria tabata anteriormente conoci como Lago Oil & Transport Company, y su reapertura na 1991 a representa un capitulo nobo den e historia industrial petrolero di Aruba.

## Mira tambe
* Oscar Wyatt
* Lago Oil & Transport Company
Zeewijk

**Zeewijk** ta un bario di San Nicolas, situa na costa zuidwest di Aruba, oost di Cura Cabai.
E area ta parti di region San Nicolas Zuid, cu ta historicamente relaciona cu e industria petrolero y e refineria di Lago Oil & Transport Company. Zeewijk tin un poblacion di 527 hende segun censo 2010.

## Historia
E nomber "Zeewijk" ta referi na su ubicacion cerca di lama, riba un costa cu anteriormente tabatin un laguna. 

Zeewijk, mescos cu e bario The Village, ta sinta net pafo di e tereno di refineria y tabata conoci durante añanan 1950 pa e condicion di bida limita cu construccion di chosa y casitanan unda mucha, adolescente y adultonan tabata biba hunto den un espacio chikito. E situacion social di e epoca ey a inspira programanan di desaroyo hubenil manera e club di hubentud Essolito, y actividadnan comunitario manera competencia di boto miniatura den e laguna di Zeewijk riba Statuutdag.

Den e bario tambe ta localisa e cementerio Mericano, e cementerio gubernamental, y e santana catolico di e parokianan di San Nicolas y Brazil, inaugura na 1934.

## Funcion industrial
Den añanan 1970, parti di e costa natural di Zeewijk a disparce despues cu seccionnan di e, anteriormente conoci como Smal y Papagai, a wordo di dempel pa expansion industrial. Riba un tereno aki, di mas o menos 122.000 meter cuadra, a instala tankinan pa almacena crudo y piernan marino pa maramento di tankeronan grandi cu no por a drenta e bahia di San Nicolas.

Despues di e ciere di Lago, e instalacionnan aki a pasa den man di Wickland Oil Aruba na 1989, pa sirbi como terminal di transbordo pa tankeronan VLCC y ULCC cu capacidad di te 10 miyon bari.

Zeewijk a keda un hub industrial esencial di San Nicolas durante hopi decada. Varios compania di procesamento di metal y mantencion cu tabata liga cu Lago tabata establece na Zeewijk, y despues di e ciere di e refineria na 1985, hopi di nan a cera nan porta. Miembro di comunidad y sindicatonan a insisti cu Zeewijk mester keda reconoci como un tereno industrial strategico y cu desaroyo economico den su area mester wordo stimula pa evita mas desempleo.
Ministerio Publico

**Ministerio Publico** (hulandes: *Openbaar Ministerie*, abreviá OM) ta un instancia responsabel pa mantene ley y orden den un pais. Ainke su nomber ta indica otro cos, e no ta un ministerio den sentido gubernamental, sino un parti di e poder hudicial.

## Tarea y funcion
Den asuntonan penal, Ministerio Publico ta encarga di investiga y persigui delitonan. E ta trata keho y raportnan oficial y ta para responsabel pa ehecuta e sentencianan di corte.

Den casonan civil, Ministerio Publico por — riba su propio iniciativa of riba peticion di un hues — duna conseho riba derechonan fundamental, representa personanan cu ta legalmente incapacita, of inicia cierto procedimentonan civil. Tradicionalmente, e ta wordo mira como e wardado di orden publico di mas halto.

Ta referi na Ministerio Publico tambe como e huesnan fiho (*staande magistratuur*), den contraste cu e huesnan di sentencia (*zittende magistratuur*). 

## Organisacion
E termino “servicio di ministerio publico” ta referi na un oficina di ministerio publico cu ta pertenece na un organo hudicial specifico, manera un corte. Tin oficinanan di ministerio publiko na nivel nacional, regional y di distrito.

Na cabes di un Ministerio Publico tin un Procurador-General (hulandes: *Procureur-generaal*, PG), cu ta e figura di mas halto den herarkia di e instancia. E ta responsabel pa direccion general, maneho di persecucion, y control di uniformidad den e manera cu ley ta wordo aplica. 

E Procurador-General ta supervisa e diferente oficina di Ministerio Publico (na hulandes conoci tambe como *parket*) cu ta opera riba e diferente nivel. E tin derecho pa emiti directivanan pa garantisa cu tur investigacion y procedimento penal ta bay conforme e maneho publico di husticia.

## Ministerio Publico den Caribe Hulandes
E structura di Ministerio Publico den Caribe Hulandes ta refleha e autonomia di e pais y teritorionan constituyente. Cada un di e tres pais den Caribe - Aruba, Corsou y Sint Maarten — tin su propio Ministerio Publico (OM) cu ta funciona denter di e marco di Statuut pa Reino Hulandes. Pa e tres isla BES (Boneiro, Sint Eustatius y Saba), tin un instancia comun como OM, cu ta opera bou di e mesun Procurador-general cu ta encarga tambe cu e OM di Corsou y Sint Maarten.  

E dos Procurador-General den Caribe Hulandes (Aruba y e otro islanan hunto) ta subordina na e Colegio di Procuradornan-general di Reino Hulandes, cu ta coordina y garantisa uniformidad den maneho di persecucion den tur parti di Reino.
Rosabelle Illes

**Rosabelle (Chuchi) Illes** (☆ 17 di october 1987 na Aruba) ta un poeta, escritor, declamador y artista Arubano. E ta particularmente conoci pa su forma original di presenta y declama poesia, cu ta logra capta atencion di su publico y ta transmiti un profundo sentido spiritual.

## Bida
Rosabelle Illes a nace na Aruba como yiu di Betty Werleman, comerciante y Eric Illes, teologo. Despues di a completa VWO na Colegio Arubano el a bay studia na Hulanda. Na Universidad di Leiden el a obtene un master den psicologia social y organisatorio y el a logra na 2021 su doctorado (PhD) den e mesun disciplina cu e disertacion titula *Between a Rock and a Hard Place: Challenges, Strategies and Resolution of Value Conflict Mediation* Na su regreso na Aruba, Illes a cuminsa su carera den enseñansa, como docente na Universidad di Aruba.

### Carera literario
For di chikito Illes a mustra un inclinacion natural pa palabra y poesia. Cu seis aña el a cuminsa skirbi poemanan dedica na su famia y amigonan. Na edad di diesdos aña el a sigui un curso di energia universal, un experencia cu e mes ta considera como e punto di salida pa compronde di unda e inspiracion pa su poesia ta bini.

Den 2005, mientras e tabata ainda studiante, Illes a publica e coleccion di poesia na Ingles titula *Beyond Insanity*, marcando su debut den mundo literario Arubano y Caribense. Na 2010 durante su estadia na Hulanda, el a lansa un di dos coleccion di poesia y su prome na Papiamento: *Spiel di mi Alma*. E titulo, sugeri pa musico y poeta Padu Lampe, ta refleha e tono spiritual y reflexivo di e obra. E coleccion ta contene 21 poema, acompaña pa ilustracion di diferente artista y di Illes mes. Despues di esey, Illes a sigui amplia su repertorio creativo cu otro ensayonan literario, y den 2016 a publica *Title*, un coleccion di cuento cortico, poema y pensamento. E ta, hunto cu Levi Silvanie, co-autor di e buki di mucha *Hearty / Curasonchi* (2018), un publicacion den dos idioma cu ta integra arte visual cu poesia oral. 

Su obranan a wordo publica den revistanan internacional, y el a participa den festivalnan literario na Colombia, Taiwan, Hulanda y New York.

Den su poesia, Illes ta distingui su mes pa su tono spiritual y meditativo, pa e buskeda constante pa autoconocemento y conexion cu un nivel mas halto di consciencia. E ta trata un poema como cantica spiritual: un mescla di ritmo, melodia y palabra. El a bisa cu hopi di su inspiracion ta yega via *channeling*, un forma di inspiracion spontaneo durante meditacion, caminda e palabranan ta core natural y solamente despues nan nificacion ta bira cla.

Den su presentacionnan oral, Illes ta combina bos, movemento y entonacion pa crea un experencia casi hipnotico pa su publico. E ta considera parti di un generacion nobo di escritor Arubano, cu ta uni inspiracion spiritual, expresion artistico y identidad cultural.

## Obra
* *Beyond Sanity* (2005, cu ilustracion di Nigel Matthew), UNOCA
* *Spiel di mi Alma* (2010)
* *Title* (2016, cuento cortico)
* *Hearty / Curasonchi* (2018)
Lio Capriles

**Lionel Isaac Haim (Lio) Capriles** (☆ 30 di ougùstùs 1933 – † 4 di yanüari 2017 na Kòrsou), tambe kariñoso konosí komo “Paps”, tabata un bankero prominente i figura markante di Kòrsou. Pa añanan largu el a liderá e institushon finansiero mas grandi di Kòrsou i di Karibe Hulandes, Maduro & Curiel’s Bank (MCB).

## Biografia
Lionel Capriles a nase komo yu di Hilda Pinedo i Isaac (Shon Sha) Capriles (1900-1980), bankero i polítiko di Kòrsou. Su famia, tata, welo i bisawelo, tabata ligá ku banko MCB, ku a wòrdu fundá na 1916. 

Na 1954,  na edat di 21 aña, el a cuminsa su karera na MCB. El a subi paso pa paso te ora bira presidente-direktor di e banko komersial, i despues di su retiro na edat di 70 el a keda pa sinku aña mas komo presidente di e Hunta di Supervishon. 

Su nòmber di kariño “Paps” a surgi pasobra durante evento públiko e tabata saluda hopi hende ku e palabranan “bon dia Paps”, un manera kordial pa saluda ora e no tabata korda tur nòmber. 

### Enbolbimentu síviko i sosial
Capriles tabata aktivamente enbolbí den hopi organisashon ekonómiko i sosial na Kòrsou i tabata konosí pa su integridat i su entrega na komunidat di Kòrsou. El a sirbi komo:
* Presidente di Kámara di Komersio di Kòrsou (1969-1971)
* Presidente di Stichting Maatschappij en Politie
* Presidente di Reda Sosial / Sociaal Vangnet
* Presidente di directiva di Sonesta/Rif Resort
* Presidente di directiva di World Trade Center Kòrsou
* Presidente di Lions Club Kòrsou
* Consul di Hapon
* Miembro di Konseho Konsultativo di Antias Hulandes (RvA)

Na 2002, el a publiká e buki *Mi a purba*, ku ta kontené no menos cu 247 diskurso ku el a pronunsiá entre 1960 y 2001. Na 2009, el a organisá un seminario importante tokante pobresa, pa promové dialogo i akshon den komunidat. Su lema personal tabata: *Behold the turtle; he makes progress only when he sticks his neck out.*
— un refleho di su filosofia di bida: sin riska, no tin progreso.

## Bida personal i legado
Lionel “Paps” Capriles tabata kasá ku Judith i tabata tata tin dos yu: Lionel “Chicu” Capriles II, kende a sigui su pasonan i a bira presidente-direktor di MCB na 2004 i Michèle Russel-Capriles, polítiko i artista visual. El a fayesé 4 di yanüari 2017 na edat di 83 aña, despues di un malesa sigui pa un estadia den hospital pa algun tempu.

Su legado ta kontinua pa medio di su aportashon sosial i su influensia riba ekonomia di Kòrsou. Na 2012 MCB a inougurá 'Lio Capriles Banking Center' na Lanthùis Rooi Catootje, unda su busto di bròns ta wòrdu ekshibí.

## Distinshon
* : Ofisial den Orden di Solo Saliente (1982)
* : Gran Cordón den Orden de Francisco de Miranda (1994)
* : Krus di Mérito (2011)
Sanae Takaichi

**Sanae Takaichi** (hapones: , ☆ 7 di mart 1961 na Nara) ta un polítiko hapones ku desde 2025 ta Promé minister di Hapon i presidente di e Partido Liberal Demokrá­tiko di Hapon (LDP).. E ta e promé muhé ku a okupá un di e dos kargo aki, i tambe e promé persona prosedente di e prefektura di Nara ku a bira promé minister. E tabata miembro di e Kamara di Representante di 1993 te 2003, i a okupá diferente kargo ministerial den gabinete Shinzo Abe i gabinete Fumio Kishida.

## Biografia
Takaichi a nase na Nara den 1961. Kontrario na hopi polítiko hapones, e no ta prosedente di un dinastía polítiko. Meimei di añanan 1980, el a traha den ofisina di e representante merikano Patricia Schroeder (Partido Demokrá­tiko). Den 1993, e a wòrdu elegí pa e prome bes komo miembro di parlamento, i den 1996 el a uni na Partido Liberal Demokrá­tiko (LDP).

Durante su karera, el a bira amigu di e polítiko hapones Shinzo Abe i a sirbi komo minister den diferente gabinete di Abe. El a okupá entre otro e kargonan di minister di Asuntunan pa Hubentut i Igualdat di Género, y tambe komo minister di Asuntunan Interno i Komunikashon. Den gabinete Fumio Kishida, el a sirbi komo minister di Siguridat Ekonomiko.

Den 2025, Takaichi a bira lider di e Partido Liberal Demokrá­tiko, i dia 21 di òktober 2025 e a wòrdu nombrá komo prome minister di Hapon.